ગામના બધા રાવળ સહુ સહુનાં ઢોલ લઈને આવી ગયેલા… ને ગામની ભાગોળે સામૈયા માટે આખું ગામ ઉમટી પડ્યું. રાજકોટના શહેરી વેવાઈને તો વાત માન્યામાં ન આવે કે વેવાઈ આટલા મોટા આબરૂદાર હશે. પણ જ્યાં ગામમાં એસ.ટી પેઠી કે ભાગોળે રોકી લેવાઈ. વડના છાંયે મોદો પથરાઈ ગયેલી. સાત-આઠ ઠેકાણે પાણીની માટલીઓ લઈને ગામની જુવાન વહુવારુઓ કળશે પાણી પાવા મંડાણી…. ને પછી આવતી જાનનાં ઓવારણાં લેતા રાસડા મંડાણા. ગામ ભાગોળે રાસ જામ્યો. ગરબા જામ્યા… ને ઢોલીડાના ઢોલ ઢબૂકી ઊઠ્યા. નવી નવી ભાતની હીચહમચી લેવાઈ ને ‘ચડ… લાડા… ચડ રે કમાડ દેખાડું તારી સાસરી રે…’ એમ ગાતી ગાતી ગામ વહુવારુઓ વરરાજા અને જાનને ગોરભાને શોભતા સામૈયા સાથે માંડવે તેડી લાવી.